L 327/86
EL
Επίσημη Εφημερίδα της Ευρωπαϊκής Ένωσης
21.12.2022
(28)
Ο παρών κανονισμός θα πρέπει να καλύπτει τα είδη των ενισχύσεων που χορηγούνται στον τομέα της αλιείας και της υδατοκαλλιέργειας , οι οποίες εγκρίνονταν συστηματικά από την Επιτροπή στο παρελθόν.
Για τις εν λόγω ενισχύσεις δεν θα πρέπει να απαιτείται κατά περίπτωση αξιολόγηση της συμβατότητάς τους με την εσωτερική αγορά από την Επιτροπή, εφόσον τηρούνται οι όροι που προβλέπονται στους κανονισμούς (ΕΕ) 1380/2013 και (ΕΕ) 2021/1139, κατά περίπτωση.
(29)
Το άρθρο 107 παράγραφος 2 στοιχείο β) της ΣΛΕΕ ορίζει ότι οι ενισχύσεις για την επανόρθωση ζημιών που προκα­ λούνται από θεομηνίες ή άλλα έκτακτα γεγονότα συμβιβάζονται με την εσωτερική αγορά.
Για λόγους ασφάλειας δικαίου, είναι αναγκαίο να οριστεί το είδος των φαινομένων που ενδέχεται να συνιστούν θεομηνία η οποία απαλλάσσεται βάσει του παρόντος κανονισμού.
(30)
Η αλιεία και η υδατοκαλλιέργεια αποτελούν τομείς οι οποίοι είναι ιδιαίτερα εκτεθειμένοι τόσο σε δυσμενή κλιματικά φαινόμενα που είναι δυνατό να εξομοιωθούν με θεομηνία όσο και σε ασθένειες των ζώων.
Από την πείρα καταδεικνύεται ότι οι τομείς αυτοί πλήττονται σε πολύ μεγάλο βαθμό από τέτοια φαινόμενα και ότι οι αλιείς υφίστανται σημαντικές ζημίες από αυτά.
Τα μέτρα για την επαρκή ασφάλιση και αντιστάθμιση τέτοιου είδους ζημιών θεωρούνται κατάλληλο εργαλείο για την παροχή συνδρομής στις επιχειρήσεις ώστε να ανακάμψουν από τις ζημίες αυτές και, ως εκ τούτου, να παραμείνουν σε λειτουργία και με τον τρόπο αυτόν να εξασφαλίσουν την ανάπτυξη των οικονομικών δραστηριοτήτων στους εν λόγω τομείς.
(31)
Οι ζημίες που προκαλούνται από δυσμενή κλιματικά φαινόμενα που είναι δυνατό να εξομοιωθούν με θεομηνία, όπως οι καταιγίδες, ο παγετός, το χαλάζι, ο πάγος, η βροχή ή σοβαρές ξηρασίες, οι οποίες παρατηρούνται σε πιο τακτική βάση, δεν θα πρέπει να θεωρούνται θεομηνίες κατά την έννοια του άρθρου 107 παράγραφος 2 στοιχείο β) της ΣΛΕΕ.
Ωστόσο, στον βαθμό που οι επιπτώσεις τους στην οικονομική δραστηριότητα είναι τέτοιες ώστε να είναι δυνατό να εξομοιωθούν με θεομηνία, οι ενισχύσεις για την επανόρθωση ζημιών που προκαλούνται από δυσμενή κλιματικά φαινόμενα θα πρέπει να θεωρείται ότι συμβιβάζονται με την εσωτερική αγορά δυνάμει του άρθρου 107 παράγραφος 3 στοιχείο γ) της ΣΛΕΕ.
(32)
Για να εξασφαλίζεται ότι η απαλλαγή αυτή καλύπτει τις ενισχύσεις που χορηγούνται για την επανόρθωση ζημιών που προκαλούνται από θεομηνίες και δυσμενή κλιματικά φαινόμενα που είναι δυνατό να εξομοιωθούν με θεομηνία, ο παρών κανονισμός θα πρέπει να ορίζει, κατά πάγια πρακτική, τους όρους υπό τους οποίους οι εν λόγω ενισχύσεις είναι δυνατό να επωφελούνται από την απαλλαγή κατά κατηγορία.
Οι όροι αυτοί θα πρέπει, ειδικότερα, να σχετίζονται με την επίσημη αναγνώριση από τις αρμόδιες αρχές των κρατών μελών του χαρακτήρα του εν λόγω φαινομένου ως θεομηνίας ή ως δυσμενών κλιματικών φαινομένων που είναι δυνατό να εξομοιωθούν με θεομηνία, καθώς και με άμεση αιτιώδη σχέση μεταξύ της θεομηνίας ή του δυσμενούς κλιματικού φαινομένου και των ζημιών που υπέστη η δικαιούχος επιχείρηση, η οποία μπορεί να περιλαμβάνεται μεταξύ των προβληματικών επιχειρήσεων, και θα πρέπει να διασφαλίζουν την αποφυγή υπεραντιστάθμισης .
Η αντιστάθμιση δεν θα πρέπει να υπερβαίνει το ποσό που είναι αναγκαίο για να μπορέσει η δικαιούχος επιχείρηση να επανέλθει στην κατάσταση που επικρατούσε πριν από το φαινόμενο.
(33)
Η αλιεία και η υδατοκαλλιέργεια είναι τομείς στους οποίους δεν υπάρχουν επαρκή κίνητρα για την ανάληψη ατομικής δράσης, παρά το γεγονός ότι το αποτέλεσμα του συνδυασμού των ατομικών δράσεων θα ανταποκρινόταν στο κοινό συμφέρον όλων των χρηστών.
Για τον λόγο αυτόν οι ενισχύσεις για την προστασία και την αποκατάσταση της θαλάσσιας βιοποικιλότητας και των οικοσυστημάτων και τα καθεστώτα αντιστάθμισης στο πλαίσιο βιώσιμων αλιευτικών δραστη­ ριοτήτων, συμπεριλαμβανομένης της συλλογής αποβλήτων από τη θάλασσα, θα πρέπει να θεωρείται ότι συμβιβάζονται με την εσωτερική αγορά δυνάμει του άρθρου 107 παράγραφος 3 στοιχείο γ) της ΣΛΕΕ.
(34)
Ο παρών κανονισμός λαμβάνει υπόψη την ιδιαίτερη κατάσταση των εξόχως απόκεντρων περιοχών της Ένωσης, όπως αναγνωρίζονται στο άρθρο 349 της ΣΛΕΕ, το οποίο προβλέπει ειδικά μέτρα.
(35)
Οι ενισχύσεις που χορηγούνται σε ΜΜΕ οι οποίες συμμετέχουν σε έργα της ΤΑΠΤΚ έχουν περιορισμένες επιπτώσεις στον ανταγωνισμό, ιδίως λόγω του θετικού ρόλου που διαδραματίζουν οι ενισχύσεις για την ανταλλαγή γνώσεων, ειδικότερα για τις τοπικές κοινότητες, καθώς και του συχνά συλλογικού χαρακτήρα των ενισχύσεων και της σχετικά μικρής κλίμακάς τους.
Η φύση των εν λόγω έργων είναι ολοκληρωμένη, πολυπαραγοντική και πολυτομεακή, γεγονός που μπορεί να εγείρει ορισμένες δυσκολίες για την ταξινόμησή τους βάσει των κανόνων για τις κρατικές ενισχύσεις.
Οι δήμοι, από τη φύση τους, δεν εμπίπτουν στο πεδίο εφαρμογής του ορισμού των ΜΜΕ (12).
Ωστόσο, διαδραματίζουν συχνά καίριο ρόλο στην οργάνωση και την υλοποίηση των έργων ΤΑΠΤΚ.
Επομένως, όταν ένα έργο ΤΑΠΤΚ υλοποιείται για την επίτευξη ενός από τους στόχους που προβλέπονται στο άρθρο 1 του κανονισμού (ΕΕ) 2015/1588 του Συμβουλίου, θα πρέπει να είναι δυνατή η εξαίρεση κατά κατηγορία ενισχύσεων και για τους δήμους στο πλαίσιο του εν λόγω έργου.
Δεδομένου του τοπικού χαρακτήρα των έργων της ΤΑΠΤΚ, τα οποία επιλέγονται βάσει πολυετούς στρατηγικής τοπικής ανάπτυξης που καθορίζεται και υλοποιείται από σύμπραξη δημόσιου και ιδιωτικού τομέα, και του προσανατολισμού τους προς το κοινοτικό, κοινωνικό, περιβαλλοντικό και κλιματικό συμφέρον, ο παρών κανονισμός θα πρέπει να εξετάζει ορισμένες δυσκολίες με τις οποίες βρίσκονται αντιμέτωπα τα έργα ΤΑΠΤΚ, προκειμένου να διευκολύνεται η συμμόρφωσή τους με τους κανόνες για τις κρατικές ενισχύσεις.
Το ίδιο θα πρέπει να ισχύει και για τους δήμους που επωφελούνται άμεσα ή έμμεσα από έργα ΤΑΠΤΚ, τα οποία επιδιώκουν έναν από τους στόχους που προβλέπονται στο άρθρο 1 του κανονισμού (ΕΕ) 2015/1588.
(12) Σύμφωνα με τον ορισμό των ΜΜΕ, ο οποίος περιλαμβάνεται και στο παράρτημα I του παρόντος κανονισμού, μια επιχείρηση δεν μπορεί να θεωρηθεί ΜΜΕ εάν το 25 % ή περισσότερο του κεφαλαίου της ή των δικαιωμάτων ψήφου της ελέγχεται, άμεσα ή έμμεσα, από έναν ή περισσότερους δημόσιους οργανισμούς ή δημόσιους φορείς, μεμονωμένα ή από κοινού (πρβλ.
άρθρο 3 παράγραφος 4 του εν λόγω παραρτήματος).